
Către, 

BIROUL PERMANENT AL

CAMEREI DEPUTAŢILOR


Vă înaintăm, alăturat, Raportul comun asupra propunerii legislative privind exercitarea prin corespondență a dreptului de vot de către alegătorii români cu domiciliul sau reședința în străinătate, trimisă Comisiei pentru administraţie publică și amenajarea teritoriului şi Comisiei juridice, de disciplină şi imunităţi pentru dezbatere în fond cu adresa nr. Plx. 107 din 3 martie 2014, înregistrată cu nr. 4c-6/66 din 3 martie 2014, respectiv cu nr. 4c-11/22 din  3 martie 2014.

                PREŞEDINTE,                                             PREŞEDINTE,

Marin ALMĂJANU            
                   Bogdan Liviu CIUCĂ  

RAPORT COMUN
asupra propunerii legislative privind exercitarea prin corespondență a dreptului de vot de către alegătorii români cu domiciliul sau reședința în străinătate
În conformitate cu prevederile art.95 din Regulamentul Camerei Deputaţilor, republicat, Comisia pentru administrație publică și amenajarea teritoriului și Comisia juridică, de disciplină şi imunităţi  au fost sesizate spre dezbatere în fond, în procedură obișnuită, cu propunerea legislativă privind exercitarea prin corespondență a dreptului de vot de către alegătorii români cu domiciliul sau reședința în străinătate,  trimisă cu adresa nr. Plx. 107 din 3 martie 2014, înregistrată cu nr. 4c-6/66 din 3 martie 2014, respectiv cu nr. 4c-11/22 din  3 martie 2014.

Potrivit prevederilor art.75 din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Consiliul Legislativ a avizat favorabil iniţiativa legislativă, conform avizului nr. 1197 din 29 octombrie 2013.
Guvernul României a transmis un punct de vedere, cu nr. 282/DPSG din 14 februarie 2014 prin care nu susţine adoptarea iniţiativei legislative.
Comisia pentru drepturile omului, culte și problemele minorităților naționale a transmis un aviz negativ cu nr.4c-5/113 din 14 martie 2014.

Comisia pentru comunitățile de români din afara granițelor țării a transmis un aviz favorabil cu nr.4c-18/132 din 11 martie 2014.
Propunerea legislativă supusă dezbaterii are ca obiect de reglementare stabilirea cadrului legal privind exercitarea prin corespondență a dreptului de vot la alegerile pentru Camera Deputaților și Senat, alegerile pentru Președintele României și alegerile pentru Parlamentul European, de către alegătorii români care au domiciliul sau reședința în străinătate. Totodată, pentru îndeplinirea acestui scop, inițiativa legislativă vizează completarea unor acte normative din domeniul electoral.
În conformitate cu prevederile art.61 și art.63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru administrație publică și amenajarea teritoriului au examinat iniţiativa legislativă în şedinţa din 2 aprilie 2014, iar membrii Comisiei juridice, de disciplină și imunități au examinat inițiativa legislativă în ședința din 19 martie 2014.
Din numărul total de 24 de  membri ai Comisiei pentru administrație publică și amenajarea teritoriului au participat la şedinţă 20 deputaţi.

Din numărul total de 27 de  membri ai Comisiei juridice, de disciplină şi imunităţi au participat la şedinţă 25 deputaţi.
Cu ocazia dezbaterilor s-a constatat că sistemul de vot în cauză prezintă vulnerabilități semnificative din punct de vedere al siguranței procesului de votare.

Absența unui cadru precum cel al secțiilor de votare poate afecta secretul votului, poate favoriza influențele exterioare asupra alegătorului la momentul votării sau chiar substituirea de persoane în scopul vicierii rezultatelor scrutinelor electorale. Reglementarea propusă nu oferă garanții suficiente că voturile prin corespondență au fost într-adevăr exprimate de persoanele înscrise în registrul aferent, ale căror nume figurează ca expeditori ai buletinelor de vot. De asemenea, s-a constatat imposibilitatea misiunilor diplomatice și a oficiilor consulare de a verifica dacă alegătorii în cauză se află în posesia documentelor prin care fac dovada cetățeniei române și a domiciliului/reședinței în străinătate, ceea ce face dificilă prevenirea unor eventuale fraude electorale de această natură.
În urma dezbaterilor, membrii celor două Comisii au hotărât, cu unanimitate de voturi, respingerea propunerii legislative privind exercitarea prin corespondență a dreptului de vot de către alegătorii români cu domiciliul sau reședința în străinătate
În raport de obiectul şi conţinutul său, propunerea legislativă face parte din categoria legilor organice.
                     PREŞEDINTE,   




PREŞEDINTE,

    
       Marin ALMĂJANU 


    Bogdan Liviu CIUCĂ
                     SECRETAR,


  
      SECRETAR,


Radu BABUȘ
 

   Theodor Cătălin NICOLESCU

Expert parlamentar, Nicoleta Toma 





Consilier parlamentar,  Paul.Şerban

